b"\n_START_ARTICLE_\nAtalanta (filla de Iasos)\n_START_SECTION_\nEl mite\n_START_PARAGRAPH_\nEl seu pare, que no desitjava tenir una nena, l'abandon\xc3\xa0 al mig d'un bosc situat al mont Parteni, on va ser criada per una \xc3\xb3ssa fins que uns ca\xc3\xa7adors la trobaren i s'encarregaren d'educar-la. Convertida en una noia jove, Atalanta no es va voler casar i es va mantenir verge, com la seva patrona \xc3\x80rtemis, i es va dedicar a ca\xc3\xa7ar pels boscos. Els centaures Recos i Hileu  van voler violar-la, per\xc3\xb2 va poder defensar-se gr\xc3\xa0cies a les seves inigualables habilitats i va matar els centaures amb les seves fletxes. Va participar en la cacera del senglar de Calid\xc3\xb3, al qual va ferir abans que ning\xc3\xba, i per aix\xc3\xb2 Mel\xc3\xa8agre, un cop morta la b\xc3\xa8stia, n'hi ofer\xc3\xad el cap i la pell. _NEWLINE_Una altra aparici\xc3\xb3 seva va ser en els jocs f\xc3\xbanebres organitzats en nom de P\xc3\xa8lias on va obtenir el premi de la cursa (o potser de la lluita) despr\xc3\xa9s de v\xc3\xa8ncer Peleu, pare d'Aquil\xc2\xb7les, heroi del cicle troi\xc3\xa0. _NEWLINE_Per fidelitat a \xc3\x80rtemis, volia mantenir-se verge, per\xc3\xb2, assetjada pels pretendents, va decidir que es casaria amb aquell que la pogu\xc3\xa9s v\xc3\xa8ncer en una cursa, i qui no ho aconsegu\xc3\xads seria executat. Una altra versi\xc3\xb3 diu que aquesta prova que havien de passar els seus pretendents va ser imposada per Atalanta perqu\xc3\xa8 un oracle li havia predit que el dia en qu\xc3\xa8 es cas\xc3\xa9s seria convertida en un animal. _NEWLINE_Atalanta era molt \xc3\xa0gil i corria molt r\xc3\xa0pida. Es diu que comen\xc3\xa7ava la cursa donant un lleuger avantatge al contrincant i que el perseguia armada amb una llan\xc3\xa7a que li clavava quan l'atrapava. Vencia sempre, fins que un dels pretendents, Hip\xc3\xb2menes, fill de Megareu, implor\xc3\xa0 l'ajuda d'Afrodita. La deessa li don\xc3\xa0 tres pomes d'or procedents d'un santuari de la deessa a Xipre o del Jard\xc3\xad de les Hesp\xc3\xa8rides, i aix\xc3\xad quan la noia se li avan\xc3\xa7ava, nom\xc3\xa9s n'havia de llan\xc3\xa7ar una fora de pista i, mentre ella s'entretenia a collir-la, ell podia agafar avantatge. Ho va fer tres vegades, i aix\xc3\xad va arribar el primer a la meta. Per\xc3\xb2 Hip\xc3\xb2menes s'havia oblidat de fer el sacrifici a Afrodita en agra\xc3\xafment a l'ajuda rebuda, i la deessa els f\xc3\xa9u venir una passi\xc3\xb3 irresistible quan eren al santuari de C\xc3\xadbele, la qual, per castigar aquella profanaci\xc3\xb3, els transform\xc3\xa0 en lleons._NEWLINE_Aparentment, els grecs creien que els lleons no es creuaven entre si, de manera que en convertir-los a ambd\xc3\xb3s en lleons, C\xc3\xadbele estava no solament traient-los la seva condici\xc3\xb3 humana, sin\xc3\xb3 condemnant-los a una vida separada. A m\xc3\xa9s de transformar-los en lleons, els va condemnar a estirar el seu carro com figura a la famosa est\xc3\xa0tua d'aquesta deessa a Madrid. _NEWLINE_Atalanta va donar a llum un fill, Partenopeu, que va participar en la primera expedici\xc3\xb3 dels set Cabdills contra Tebes. De vegades es diu que aquest nen va ser fruit del seu matrimoni, per\xc3\xb2 tamb\xc3\xa9 hi ha llegendes que indiquen que \xc3\xa9s fill d'Ares o de Meleagre._NEWLINE_Atalanta va ser tan important que de fet hi ha diversos mit\xc3\xb2grafs, com Apol\xc2\xb7lodor, que la inclouen entre els Argonautes, grup d'herois de l'antiguitat que va partir en un dif\xc3\xadcil viatge a la recerca del vell\xc3\xb3 d'or. Ella, com era d'esperar, va ser l'\xc3\xbanica dona que va participar en aquesta travessia._NEWLINE_A Epidaure, hi havia la font d'Atalanta, i es deia que en una cacera, la jove va tenir set. Aleshores va colpejar la roca amb la seva javelina i en va brollar a l'instant aigua._NEWLINE_Atalanta \xc3\xa9s de gran import\xc3\xa0ncia, ja que simbolitza la dona contestat\xc3\xa0ria que es va rebel\xc2\xb7lar contra tots els esquemes patriarcals de la Gr\xc3\xa8cia Antiga i va aconseguir obtenir el respecte dels seus contemporanis aix\xc3\xad com de la posteritat."